**SAJTÓKÖZLEMÉNY**

Azonnal közölhető

# Madarak és ürgék megfigyelésében segít az abroncsgyár

Tatabánya, 2018. október 25. – **Az ürgék megfigyelésében és természetes élőhelyük kezelésében, tanösvények felújításában, valamint madárfigyelő les építésében segíti a Duna-Ipoly Nemzeti Park Igazgatóságot a Bridgestone Tatabányai Termelő Kft. Az abroncsgyár 2 millió forinttal támogatja az Igazgatóság Gerecsei Természetvédelmi Tájegységét érintő élőhelykezelési, bemutatóhely karbantartási, illetve a látogatókat célzó edukációs programjait és speciális abroncsokkal szereli fel az igazgatóság gépjárműveit.**

**Évente százezrek keresik fel a Duna-Ipoly Nemzeti Park Igazgatóságot**

A Duna-Ipoly Nemzeti Park Igazgatóság Magyarország leggazdagabb élővilágú nemzeti parkjainak egyike. A több mint 600 km2-en elterülő, 5 megye területét érintő park két nagy hegyvidékünknél – a Dunántúli- és az Északi-középhegységnél – a folyóvölgyek és a síkság találkozásánál fekszik.

A nemzeti park azért bír kiemelt fontossággal környezetvédelmi szempontból, mert területe 8 tájvédelmi körzetet foglal magába, amelyeken több mint 300 forrás és 200 barlang található, számos állat- és növényfaj pedig csak itt él Magyarországon.

„*Budapest közelsége miatt a Duna-Ipoly Nemzeti Park Igazgatóság 17 tanösvényét évente több százezer kiránduló és túrázó keresi fel. Éppen ezért különösen fontos, hogy számukra kulturált módon tudjuk bemutatni a terület természeti értékeit, eközben ugyanakkor védeni tudjuk a veszélyeztetett állatfajok élőhelyét” –* fogalmazott Füri András, a Duna-Ipoly Nemzeti Park Igazgatóság igazgatója. *„A környezetet a lakosság szemléletmódjának alakításával, megváltoztatásával védhetjük a leghatékonyabban. A Bridgestone támogatása pont ebben, illetve a munkánk elvégzésében nélkülözhetetlen mobilitásban segít minket”* – tette hozzá.

**Madarak és ürgék megfigyelésében segít a Bridgestone**

A Bridgestone támogatásából Naszályon, a Ferencmajori Madárvártán megépítésre került egy speciális detektívüveges madármegfigyelő les gyermekek, érdeklődők és természetfotósok számára, valamint kültéri pad és asztal szigetek kerülnek kialakításra a látogatók pihenési, étkezési körülményeinek javítása céljából. A támogatás mindemellett segíti Neszmélyen a gombáspusztai ürge élőhelykezelési program megvalósítását is, amelynek keretében az Igazgatóság szakemberei monitoring rendszert építenek ki a védett ürgefajok megfigyeléséhez, illetve a megfelelő mezőgazdasági munkák elvégzésével gondozzák, karbantartják az állatok folyamatosan visszaszoruló élőhelyét. A gyártó továbbá 28 abroncsot biztosít a park személy és terepjáró autóira.

*„A Bridgestone, mint felelős gyártóvállalat számára kiemelten fontos, hogy tevékenységét a lehető legkisebb környezeti hatással valósítsa meg. A környezettudatos-gyártás mellett vállalatunk azon szervezeteket is aktívan segíti anyagiakkal és termékeivel, amelyeknek hivatása a környezeti és a természeti értékek védelme, megőrzése”* – mondta Topolcsik Melinda, a Bridgestone Tatabánya Termelő Kft. ügyvezető igazgatója.

**A Bridgestone elkötelezett a környezetvédelem iránt**

A vállalat tavaly indította útjára GreenStone elnevezésű környezetvédelmi programját, amely nagy hangsúlyt fektet a fenntartható fejlődésre és a természeti értékek megóvására. A kezdeményezés keretében a tatabányai abroncsgyár munkatársai minden évben részt vesznek környezetvédelmi akciókban; tavaly a TeSzedd! mozgalom keretében hulladékot gyűjtöttek, az idén pedig a Gerecsei Tájvédelmi Körzetben végeztek élőhelykezelési feladatokat.

**További információ kérhető:**

|  |  |
| --- | --- |
| **Piskóti Attila**  Premier Next Communications  Tel: +36 1 483 1860  Email: [piskoti@premiercom.hu](mailto:piskoti@premiercom.hu) | **Tölgyi Krisztina**  Premier Next Communications  Tel: +36 30 915 9002  Email: [tolgyi@premiercom.hu](mailto:tolgyi@premiercom.hu) |